पंजाब सरकार राजपुरा प्लांट खरीद ले तो बिजली 30 पैसे प्रति यूनिट सस्ती हो जाएगी
सालाना 1600 करोड़ का फायदा होने का दावा
सतीशकपूर | अमृतसर
आनेवाली नई सरकार और पावरकॉम मैनेजमेंट राजपुरा के सुपर क्रिटिकल टेक्नोलॉजी वाले थर्मल प्लांट को एक्वायर कर ले तो पंजाब में 30 पैसे प्रति यूनिट बिजली सस्ती हो सकती है। यह दावा मंगलवार को अमृतसर में पंजाब पावर इंजीनियर्स एसोसिएशन के सेक्रेटरी अभिराज सिंह ने प्रेस कॉन्फ्रेंस में किया।
प्रधान भुपिंदर सिंह की प्रधानगी में हुई एसोसिएशन की कॉन्फ्रेंस में बताया गया कि पंजाब के पड़ोसी राज्य हरियाणा में इस समय प्रति यूनिट बिजली की दर 8 रुपए 33 पैसे, उत्तर प्रदेश में 7 रुपए 40 पैसे और राजस्थान में 8 रुपए 96 पैसे है, जबकि पंजाब में 5 रुपए 76 पैसे है। अगर मैनेजमेंट और सरकार एलएंडटी कंपनी के राजपुरा थर्मल प्लांट को एक्वायर करे तो इससे 1600 करोड़ रुपए सालाना फिक्स्ड की बचत होगी और सारे पंजाब में 30 पैसे यूनिट बिजली और सस्ती होगी।
वहीं एसोसिएशन के जॉइंट सेक्रेटरी अश्विनी कुमार मेहता ने कहा कि मैनेजमेंट ने दो साल पहले घरों में लगे बिजली मीटर निकालकर घरों से दूर पिलर बक्सों में लगवा दिए हैं। इससे पंजाब में बिजली लॉसेस 16 प्रतिशत रह गया है, जबकि पड़ोसी राज्यों में बिजली लॉसेस अभी भी 30 प्रतिशत है। पंजाब में बिजली लॉसेस कम करने के लिए पावरकॉम मैनेजमेंट और जोर लगा रही है। इस मौके पर उपप्रधान गुरशरन सिंह खेमका, सुरिंदर लाल और जगजीत सिंह सुच्चू समेत कई एसई, एक्सईएन और एसडीओ उपस्थित थे।
कांफ्रेंस में हिस्सा लेते पावर इंजीनियर्स। -भास्कर
hin_Deva hin_Deva mai_Deva hin_Deva hin_Deva hin_Deva bho_Deva